- Jeg tror egentlig det her er mest hårdt for Helene, da hun er hjemme med børnene alene i så lang tid, griner Martin Kaas. Han har sat sig et mål. Han vil ro 500 kilometer i kajak rundt om Den Nørrejyske Ø for at støtte Julemærkehjemmene. Han begyndte rejsen onsdag den 22. februar. - Det var sjovt at komme igang. Første dag var der en del lokal tåge, så jeg kunne ikke se land til nogle sider. - Samtidig kom vinden fra en skør retning, så jeg blev skubbet ud af kurs, så jeg var faktisk i tvivl om, jeg ville ramme Thyborøn i første forsøg, fortæller Martin Kaas, der begyndte rejsen ved Grisetå Odde Fyr ved Struer. Et fælles projekt Hjemme er hans kone Helene Kaas med deres to døtre på to og fem år. - Det her ville jo ikke kunne lade sig gøre, hvis ikke jeg tog hjemmefronten, så det er jo et fælles projekt, griner hun, mens hendes mand bakker hende op. Ideen til indsamlingen begyndte også i hjemmet i Vejle. Helene Kaas arbejder for Ligeværd, der hjælper mennesker med særlige behov. Derfor er snakken derhjemme oftest præget heraf. - Martin brænder også for det, så vi begyndte egentlig at snakke om, hvordan vi kunne forene hans passion for kajak og eventyr med at hjælpe udsatte børn, forklarer Helene Kaas. Da der opstod en periode på tre uger, hvor Martin Kaas' kalender var ryddet, opstod projektet om at indsamle penge til julemærkehjemmet derfor. - Julemærkehjemmet er nogle af de bedste til at hjælpe børn, som mistrives. Samtidig har de en indsamlingsmulighed, hvor pengene går udenom os og direkte til dem, så det var oplagt for os, at starte en indsamling der, fortæller Helene Kaas. Helene Kaas arbejder med kommunikation til dagligt. Derfor er det hende, der hjemmefra styrer de sociale medier , hvor parret deler Martin Kaas' rejse. Målet for indsamlingen var at nå 2000 kroner, men parret var allerede forbi det første dag, så nu har de sat beløbet op til 5000 kroner. De har på nuværende tidspunkt 3650 kroner. Lever for eventyr Mange vil nok tænke, af to til tre uger alene i Nordjylland med en kajak og 500 kilometer foran sig er en hård omgang. Den tanke deler Martin Kaas bare slet ikke. - Det er en god udfordring som kajak-roer, og jeg kan rigtig godt lide det, konstaterer Martin Kaas. - Det er egentlig 14 dage med selvpineri, men det er først, når man prøver sådan noget her, at man virkelig opdager en selv. Hvis faren banker på Med kraftig blæst ved den nordjyske kyst og meget skiftende vejr, kan en kajaktur ende med at være meget farlig, når man som Martin Kaas er afsted alene. Derfor har parret også snakket omkring 'reglerne' for Martin Kaas' eventyr. - Vi har lavet en aftale om, at jeg ikke må tage nogle chancer. Det var en af præmisserne for turen. Hvis min mavefornemmelse siger, at det ikke er sikkert nok, så gør jeg det ikke, fortæller Martin Kaas, der måske også må droppe at komme ud både fredag og lørdag på grund af vejret. - Jeg er verdensmester i ikke at planlægge forud og i at være alene, så jeg går nok en tur i klitterne og nyder bare mig selv de dage, fortæller han. Når Martin Kaas er i land sover han enten i shelter eller i det telt, han har med sig, på stranden.

Referat:
Pengene går direkte til Julemærkehjemmet.